ועדת הכספים, כנסת 18, פרוטוקול מספר 444, 2010-07-12 10:00

ציון פיניאן: בוקר טוב, אני מתכבד לפתוח את ישיבת ועדת הכספים היום, ה-12 ביולי 2010, בנושא: הצעה לסדר היום: אי תשלום משכורות לעובדי המועצה המקומית מג'ד אל כרום מזה שבעה חודשים.

ציון פיניאן: יפתח את הדיון חבר הכנסת חיים אורון, בבקשה.

חיים אורון: בוקר טוב, קודם כל אני רוצה לדעת אם מישהו ממשרד הפנים וממשרד האוצר נמצאים.

סימן טוב: כן, אני ממשרד האוצר.

כפיר מצוינים: אני ממשרד הפנים.

חיים אורון: גם פנים וגם אוצר?

חיים אורון: זה צירוף מקרים כי לפי דעתי העונה הגיעה.

חיים אורון: למה העונה הגיעה?

חיים אורון: כבר ראיתי היום בעיתון שגם אופקים ומטולה בסיפור.

ציון פיניאן: לא שילמו שם משכורות?

חיים אורון: כן, יש שביתות.

חיים אורון: העונה היא פשוט העונה של השנה.

חיים אורון: ככל שהשנה מתקדמת – זה לא בדיוק קשור במג'ד אל כרום ותכף אני אגיד משהו על מג'ד אל כרום – ככל שהעונה מתקדמת, המועצות, שמקבלות מענקי איזון מגיעות עכשיו לחודשים היותר מאוחרים.

חיים אורון: בתחילת השנה עוד איכשהו מגלגלים את זה ועכשיו מגיעים לחודשים היותר מאוחרים ואז מתחיל עוד פעם סיפור הקפאת שכר של עובדים, והוא חלק מהמכלול כולו.

חיים אורון: אדוני היושב ראש, המקרה של מג'ד אל כרום הוא קצת שונה אבל הוא אותו הדבר.

חיים אורון: הוא שונה משום שבמג'ד אל כרום היה תהליך שפה גם חבר הכנסת זחאלקה, גם חבר הכנסת אחמד טיבי וגם אני מכירים אותו.

חיים אורון: היה תהליך של איחוד שלוש מועצות והיה פירוק.

ציון פיניאן: אני מבין שהאיחוד בוטל.

חיים אורון: האיחוד בוטל ותוך כדי כל התהליך הזה, שבתוכו בסופו של דבר במשך חלק גדול מהתקופה הזאת היו מועצות ממונות.

חיים אורון: בתוך התהליך הזה אנחנו מגיעים למצב שבו ישנם אנשים שעובדים, נותנים שירות לאזרחים ומזה שבעה חודשים לא מקבלים שכר.

חיים אורון: כל אחד שיחשוב דקה אחת מה היה קורה אם חודש אחד הוא לא היה מקבל שכר.

חיים אורון: פה מדובר על שבעה חודשים.

ציון פיניאן: מה מספר העובדים, אם אפשר לדעת.

חיים אורון: למעלה מ-40, אם אני לא טועה.

קריאה: יש גם פנסיונרים.

ציון פיניאן: הכל, הכל.

חיים אורון: הכל, עם הפנסיונרים ביחד....

קריאה: יש 120 עובדים מוניציפליים ועוד למעלה מ-100 עובדים בחינוך.

חיים אורון: פה כתוב 90 כולל פנסיונרים.

ציון פיניאן: יש לכם כפול פנסיונרים?

חיים אורון: בנתונים שאני קיבלתי מחברי הוועד יש 90 עובדים ופנסיונרים.

ציון פיניאן: הכל, כולל פנסיונרים.

ציון פיניאן: כמה מהם פנסיונרים?

יוסרא עאדל סאלמה: 45.

ציון פיניאן: כלומר, 50% מהעובדים הם פנסיונרים?

חיים אורון: כן.

קריאה: כי פוטרו, פוטרו.

קריאה: היתה תכנית הבראה ופוטרו אנשים.

חיים אורון: בדיוק, מה שקורה במועצות האלה ולא נלך הרבה אחורנית, יש רשימה ארוכה של עובדים, עושים תכניות הבראה, מפטרים הרבה עובדים, חלקם, המבוגרים, הופכים לפנסיונרים, ומבחינת הנטל על המועצה הם ממשיכים להיות נטל על המועצה.

חיים אורון: המועצה לא מצליחה להחזיק את זה.

חיים אורון: אני רוצה להגיד פה באופן מאד ברור: אחת הטעויות הגדולות שוועדת הכספים יכולה לעשות, ואני אומר את זה פה, לנציגי הממשלה, היא שאנחנו נהפוך לעוד ועדה לתכנית הבראה.

חיים אורון: אני רוצה לומר מההתחלה שאותי זה בכלל לא מעניין.

חיים אורון: יכול להיות שצריך להעיף את ראש העיר, יכול להיות שצריך לפטר את האנשים, כל מה שצריך, אבל לא יכול להיות שאנשים יעבדו שבעה חודשים ולא יקבלו שכר בלי קשר לשום דבר אחר.

חיים אורון: אם אנחנו נתחיל לבדוק עכשיו מה קרה בתאריך ההוא ומה קרה בתאריך ההוא, יכול להיות שגם אנחנו נתברבר פה.

חיים אורון: אני בכוונה לא רוצה להתעסק בשאלה הזאת.

חיים אורון: אני יודע דבר אחד – ניסינו פה בכמה וכמה דרכים, ואפילו היתה פעם הצעת חוק שכמעט עברה והשתכנענו לרדת ממנה.

חיים אורון: הצעת החוק הציעה להפריד את המשכורות מכל הדברים האחרים.

ג'מאל זחאלקה: חשבון מוגן.

חיים אורון: ואז הבנקים והממשלה אמרו: לא נעביר כסף כי מה שיקרה הוא שכל הכסף שיגיע לעיריה יילך למשכורות ואנחנו נשארים בלי כלום, אבל מה שיוצא כרגע הוא שכל פעם נתקלים במקרה אחר ואני מבין שבדרך גם אופקים ומטולה.

חיים אורון: במג'ד אל כרום כבר שבעה חודשים לא קיבלו משכורות ובעבר, לפני ארבע וחמש שנים היו מקרים של שבעה חודשים ושל שנה והיתה הרגשה שהתקופה הזאת נגמרה.

חיים אורון: אני לא יודע אם נציג ההסתדרות נמצא פה.

יואב קליין: אני נמצא פה.

חיים אורון: היו אז שביתות לא דווקא במקומות שבהם לא קיבלו שכר אלא גם שביתות הזדהות עם העובדים הללו.

חיים אורון: אני חושב שהחובה שלנו היא להגיע לנקודה אחת מאד פשוטה: תפתרו את בעיית השכר של העובדים במנותק מכל הדברים האחרים.

חיים אורון: אנחנו לא יכולים לפתור את זה פה באמצעות חוק כי לא יהיה חוק מג'ד אל כרום ולא יכולים לפתור את זה כך.

חיים אורון: אנחנו יכולים לפתור את זה באמצעות תביעה מהממשלה לבוא ולהגיד כאן מתי מגיע התשלום הראשון של המשכורת, השני, השלישי והרביעי ובאיזה קצב מכסים את הפער של שבעת החודשים.

חיים אורון: אנשים ממשיכים לעבוד, הם ממשיכים לתת שירותים, הם מנקים את הרחובות, עכשיו הם עושים שביתה, הם יחזרו מהשביתה והשאלה היא מה יהיה אחר כך.

חיים אורון: אני חושב שזה התפקיד שלנו פה ואני מקווה שנקבל על כך תשובות.

ציון פיניאן: תודה רבה.

ציון פיניאן: חבר הכנסת ג'מאל זחאלקה, בבקשה.

ג'מאל זחאלקה: תודה רבה, אדוני.

ג'מאל זחאלקה: אנחנו נדרשים שוב לעניין של עיכוב משכורות.

ג'מאל זחאלקה: הכנסת עסקה בזה בשנים האחרונות בצורה אינטנסיבית, היו הרבה מקרים ואפשר להגיד, חבר הכנסת אורון, שצברנו נסיון בעניין הזה.

חיים אורון: אין שום ספק.

ג'מאל זחאלקה: לצערנו הרב.

ג'מאל זחאלקה: אני לא רוצה להאריך כי אני רוצה לתת לאנשים לדבר, גם לראש העיר וגם לנציגים אחרים.

ג'מאל זחאלקה: אני רוצה להגיד שלושה דברים: 1. אסור לנו לקבל מצב שבו אנשים לא מקבלים משכורת.

ג'מאל זחאלקה: אדם עבד, יש בעיות?

ג'מאל זחאלקה: אנחנו לא מוכנים לקבל את זה גם כשמפעל פושט רגל וגם כשיש בעיה א' או בעיה אחרת.

ג'מאל זחאלקה: לא מנה מה התנאים, כמו שאמר חבר הכנסת אורון, ראשית מתחילים מהנקודה שבה עובדים צריכים לקבל משכורת.

ג'מאל זחאלקה: 2. זו חובתה של הממשלה לדאוג לכך שעובדים יקבלו משכורת.

ג'מאל זחאלקה: זו חובתה הכללית, דרך אגב.

ג'מאל זחאלקה: אפילו בסקטור הפרטי חובתה של הממשלה שהעובד שעבד באיזשהו מפעל יקבל את המשכורת שלו, יהיה אשר יהיה.

ג'מאל זחאלקה: זו חובתה של הממשלה.

ג'מאל זחאלקה: 3. זו חובתה גם של ההסתדרות לעמוד לצדנו ולעזור לנו, לעזור לעובדים ולעמוד לצד העובדים כדי לפתור את הבעיה הזאת.

ג'מאל זחאלקה: בעבר ההסתדרות עשתה צעדים, לפעמים דרסטיים, כדי להגן על זכותם של עובדים לקבל משכורת, כולל שביתה.

ג'מאל זחאלקה: היו שביתות.

ג'מאל זחאלקה: הנקודה החשובה מבחינת הוועדה שלנו היא שאנחנו צריכים למצוא היום פתרון.

ג'מאל זחאלקה: נמצאים כאן בחדר הזה אנשים שיכולים להגיע לפתרון, כל הגורמים הרלוונטיים.

ג'מאל זחאלקה: נמצא פה ראש העיר, נמצאים פה העובדים, נמצא פה נציג האוצר, נציג משרד הפנים ונציג ההסתדרות.

ג'מאל זחאלקה: בעבר נמצאו פתרונות.

מגלי והבה: איפה נציגי משרד האוצר ומשרד הפנים?

ג'מאל זחאלקה: הם כאן.

ג'מאל זחאלקה: זו בעיה שניתנת לפתרון וחייב שיהיה פתרון.

ג'מאל זחאלקה: יש עניינים שקשורים לחוק ועניינים של העברת כספים ואנחנו רוצים לשמוע התחייבות ממשרד הפנים לפתור את הבעיה או לפחות למצוא הליך שיפתור את הבעיה.

ג'מאל זחאלקה: אנחנו רוצים שהעובדים יחזרו הביתה עם הרגשה שהבעיה נפתרה או שהיא בדרכה לפתרון.

ג'מאל זחאלקה: זו השורה התחתונה.

ג'מאל זחאלקה: אנחנו לא באים כאן עכשיו לתת נאומים גדולים ואני יודע איך נפתרה הבעיה בטייבה בזמנו.

ג'מאל זחאלקה: ההסתדרות התערבה ומצאה פתרון והתערבה באופן אקטיבי.

ג'מאל זחאלקה: אנחנו יודעים איך הבעיה נפתרה במקומות אחרים.

ג'מאל זחאלקה: אפשר לפתור את הבעיה ובסופו של דבר זו הנקודה החשובה, אדוני היושב ראש.

ג'מאל זחאלקה: הרי העובדים יקבלו משכורת בסופו של דבר, אם לא בעוד חודש, חודשיים, שלושה או ארבעה הם יקבלו את הכסף הזה, אבל למה שיסבלו?

ג'מאל זחאלקה: זאת לא תוספת שמבקשים והרי ממילא הם יקבלו.

ג'מאל זחאלקה: אפשר לקצר את הסבל והגיוני לעשות זאת.

ג'מאל זחאלקה: אין שום רציונל להמשך המצב הקיים.

ג'מאל זחאלקה: המצב הקיים הוא מצב בלתי אפשרי, לא הגיוני, לא צודק ואני חושב שבמקום שתיפתר הבעיה בעוד שישה חודשים והאנשים האלה והמשפחות שלהם – מדובר במאות אנשים שסובלים, גם הילדים שלהם סובלים וגם בעל המכולת שקונים ממנו בהקפה סובל.

ציון פיניאן: כולם סובלים.

ג'מאל זחאלקה: אפשר לקצר את הסבל הזה וזו חובתנו.

ציון פיניאן: תודה רבה.

ציון פיניאן: חבר הכנסת אחמד טיבי, בבקשה.

אחמד טיבי: תודה, אדוני.

אחמד טיבי: לא אאריך בדברים כי הדברים נאמרו על ידי עמיתיי.

אחמד טיבי: יש דבר אלמנטרי כאשר לא משלמים משכורות לאנשים שעובדים וזה הפגיעה בכבוד האנושי של כל אדם, פגיעה אשר משתקפת היטב בחיי המשפחה: אב הבית, הורים, ילדים וכו'.

אחמד טיבי: לדבר יש השלכות חברתיות קשות.

אחמד טיבי: לכן, אדוני, היות והוועדה הזאת כבר דנה מספר פעמים בבעיות כאלה בעבר, לעיתים הצליחה, לעיתים לא הצליחה...

ציון פיניאן: נכון, אבל צריך לשים לב לנקודה שחבר הכנסת אורון ציין, שזה בעייתי שוועדת הכספים תהפוך למוקד עליה לרגל של רשויות מקומיות שלא משלמות משכורות.

ציון פיניאן: צריך לפתור את הבעיה.

ג'מאל זחאלקה: לא, לא, הוא דיבר על תכנית הבראה.

ג'מאל זחאלקה: זה משהו אחר.

ציון פיניאן: תכנית הבראה, אבל עקב תכנית הבראה נגררת הלנת שכר.

אחמד טיבי: אדוני, אני בטוח שהעובדים לא רוצים להגיע לכנסת, אין להם תחביב כזה, יש להם הרבה מה לעשות ולא להרחיק לכת או לנסוע ולהגיע לכאן, לירושלים.

אחמד טיבי: הם רוצים משכורות, הם לא רוצים להגיע לוועדת הכספים.

אחמד טיבי: את העונש הזה הם משאירים לנו, אגב.

אחמד טיבי: לכן, אדוני היושב ראש, אמפתיה לבדה לא תספיק.

אחמד טיבי: אם כולנו נתכנס עכשיו ונביע אמפתיה לאנשים האלה, שעובדים קשה, לא עשו שום עבירה על החוק, לא גזלו כסף של איש, אבל הם רוצים את תמורת העבודה שלהם כמו כל אזרח במדינה.

אחמד טיבי: אמפתיה לבדה לא תספיק ולכן אני פונה אליך כדי שתפעיל את סמכותך ואת סמכות ועדת הכספים כדי שבסופו של דבר הפתרון הזה יבוא או יתקרב.

אחמד טיבי: אנחנו עלולים לפגוש את אותם עובדים בעוד כמה חודשים אחרי שלא שילמו להם 10 או 11 משכורות וכבר היינו במקרים כאלה.

אחמד טיבי: אני רואה את התסריט הזה כבר עכשיו, כבר עכשיו.

אחמד טיבי: לכן, אם חוברים כל הגורמים, אדוני היושב ראש, זה עשוי להביא לידי פתרון.

אחמד טיבי: אני מציע גם לומר את הייחוד של הכפר הזה, מג'ד אל כרום, שהוא אחד משלושה ישובים שהיו תחת הכותרת אשרור – כפרים שאולצו להתחבר יחדיו באיחוד שפורק.

אחמד טיבי: החוב היה כבד מנשוא גם כתוצאה ממדיניות קלוקלת של משרד הפנים בכל האיחודים שנכפו על היישובים.

אחמד טיבי: יש לקחת את זה בחשבון ונמצא כאן ראש המועצה המקומית שירחיב בנושא הזה.

אחמד טיבי: אני מציע שנשמע גם את העובדים, אדוני היושב ראש.

ציון פיניאן: תודה רבה.

ציון פיניאן: חבר הכנסת מגלי והבה ולאחר מכן אני רוצה לשמוע את ראש המועצה.

מגלי והבה: אדוני היושב ראש, ליוויתי באופן אישי את ראש המועצה מהיום הראשון מייד אחרי הפירוק של האיחוד, שכולנו דיברנו עליו.

מגלי והבה: אני אפתח בהערה שעם כל הכבוד בדיון הזה, אם נציג משרד הפנים שהוא אמור וממונה על הטיפול ברשויות המקומיות לא נמצא כאן....

ציון פיניאן: נמצא פה נציג משרד הפנים.

מגלי והבה: לא, תסלח לי, אני יודע למה אני מתכוון.

מגלי והבה: אני יודע.

מגלי והבה: אתה תתן לי תשובה ובסוף אני אגיד שקיבלתי תשובה ממשרד הפנים.

כפיר מצוינים: אתה מדבר על רני?

מגלי והבה: אני מדבר על רני, שיודע בדיוק איך העוגה מתחלקת, מה קיבלו מג'ד אל כרום ומה לא קיבלו, מה מגיע להם ומה לא מגיע להם, מה הם עשו ומה הם לא עשו.

כפיר מצוינים: קודם כל.

כפיר מצוינים: התפקיד שלי הוא לייצג את עמדת המשרד.

מגלי והבה: אני לא באתי להתווכח אתך.

ציון פיניאן: סליחה, אדוני.

ציון פיניאן: חבר הכנסת יסיים ולאחר מכן תאמר מה שאתה צריך לומר.

מגלי והבה: אני מדבר על הנסיון, אדוני היושב ראש, שאם לא נמצאת פה הכתובת הנכונה שמטפלת בסוגיה שתתן לנו תשובות, חבל על המאמץ של החברים ושל ראש המועצה שנמצאים פה ובאו ממג'ד אל כרום וכל הדיון הזה כי אנחנו כבר שבענו מהבטחות ומנסיונות לפתור בעיות ולסמן 'וי'.

מגלי והבה: לא שמעתי את חברי אורון, אבל אני מסכים לכך שהבעיה היא שאנחנו לא צריכים להפוך להיות מוקד לעליה לרגל.

מגלי והבה: משרד הפנים וגם האוצר מצאו להם שיטה ותכף נשמע תשובות, שהפנים יגיד האוצר והאוצר יגיד הפנים ולא יודעים את העובדות על הצרות של ראש המועצה.

מגלי והבה: אחרי הפירוק הוא קיבל את השישה מיליון שלו ומאז אף אחד לא נגע בו.

מגלי והבה: זאת הבעיה האמיתית ולכן הוא לא מסוגל לא לשלם משכורות, לא לבצע פרויקטים ולא להבריא את היישוב הזה.

מגלי והבה: מהות הדיון והטענה שלנו היא שמשרד הפנים היה צריך להיות פה ולתת לנו תשובות כדי שאנחנו, כוועדת כספים לא נסמן 'וי' אלא נקבל תשובות אמיתיות.

מגלי והבה: אני לא משוכנע שהבחור שנמצא, עם כל הכבוד אליו, ייתן לנו תמונה על המצב האמיתי.

מגלי והבה: דרך אגב, היום באו מג'ד אל כרום ובדרך אלינו גם אופקים בדרום – 230 עובדים שלא מקבלים משכורות ויש שם ועדה קרואה, לא אדם שנבחר, עבד קשה, חזר מפנסיה בשביל לתרום ליישוב שלו.

מגלי והבה: אנחנו פה בבעיה ובמילה אחת אני רוצה להגיד לך, אדוני, שלא שולמו משכורות, אנשים בפתח חג הרמאדאן ואנשים כבר לוו ולקחו כספים מכל מקום שיכולים לתת להם בשביל לתת להם.

מגלי והבה: איך אנחנו ניראה?

מגלי והבה: בעוד שבוע בערך הכנסת יוצאת לפגרה ואמנם אנחנו קיימנו דיון, אבל אין לנו בשורה לא לראש המועצה ולא לוועד העובדים.

מגלי והבה: אנחנו חייבים פתרון, לכן או שמזמנים לוועדה הזאת את מי שאחראי כדי שייתן לנו תשובות או שאנחנו צריכים לנקוט סנקציה נגד משרד הפנים על הזלזול גם בנו, בוועדת הכספים, וגם ברשויות שלא מסוגלות ולא מצליחות לעשות את מה שהן צריכות לאוכלוסיה שלהן.

ציון פיניאן: תודה רבה.

ציון פיניאן: חבר הכנסת אורון, אתה משתתף כמעט בכל הישיבות ואני רוצה לשמוע ממך.

ציון פיניאן: ההבטחה של האוצר לגבי מענקי האיזון לשנת 2010 היתה 2.4 פלוס 100 פלוס 100, אמת?

חיים אורון: כן, אבל...

ציון פיניאן: אני אגיד לך למה.

ציון פיניאן: בדרך לפה שמעתי שכמה רשויות מתארגנות עם המרכז לשלטון מקומי להשבית כי האוצר הבטיח 2.8  המספרים האלה לא ידועים לי.

ציון פיניאן: ידוע לי על 2.4 פלוס 100 פלוס 100.

חיים אורון: אני חושב שהיה 400.

חיים אורון: אני חושב שזאת לא טעות.

חיים אורון: מה שאתה אומר הוא פחות ממה שהיה, אבל אל תהפוך אותי ל....

ציון פיניאן: אני זוכר שדנו פה בנושא הזה.

חיים אורון: אני חושב שהיה מספר של 3.2 מול 2.4.

ציון פיניאן: וירד.

חיים אורון: לפי דעתי בהסכמים היה שמוסיפים להם 400, לא 200.

חיים אורון: מוסיפים 400.

חיים אורון: אני אומר את זה רק מזכרון ואני לא רוצה סתם להתחייב.

ציון פיניאן: אני זוכר שנאמר פה 2.4 בבסיס התקציב.

טמיר כהן: 2.4 ועוד 100 ועוד 100.

ציון פיניאן: 2.4 בבסיס התקציב, עוד 100 ועוד 100.

ציון פיניאן: את זה אני זוכר.

ציון פיניאן: ראש המועצה מוחמד מנע, בבקשה.

ציון פיניאן: אני רק רוצה לומר לראש המועצה שיתייחס לכמה נקודות: ראשית, מה קורה עם מענק האיזון שלך?

ציון פיניאן: שנית, האם היתה לך תכנית הבראה ואם כן, מה כללה תכנית ההבראה?

ציון פיניאן: שלישית, מה הגרעון השוטף ומה הגרעון המצטבר?

חיים אורון: אני רוצה להוסיף עוד שאלה.

חיים אורון: אני ראיתי שהגרעון של המועצה הוא 93 מיליון שקל.

חיים אורון: זה מה שקיבלתי כשפירקו או שזה מה שהיה לך קודם, מה שהיה לפני כן?

מוחמד מנע: קודם כל, אני רוצה להודות לוועדת הכספים ולכל חברי הכנסת שטיפלו והתעניינו.

מוחמד מנע: מקרב לב אני באמת מודה לכם ואני רוצה רק למסור לכם שבעיית המשכורות במג'ד אל כרום נמשכת כבר 15 שנה.

מוחמד מנע: זה לא נולד אתמול.

מוחמד מנע: אני, בהיותי ראש מועצה, ב-2 בנובמבר, היינו פה וקיבלנו 93 מיליון שקל גרעון, זה לשאלתך, שאין לי נגיעה בהם.

מוחמד מנע: אני לא הייתי ראש מועצה.

ציון פיניאן: קיבלת את זה בירושה.

מוחמד מנע: הייתי ראש מועצה בגלגול הראשון, מ-1978 עד 1993 ובמשך שלושים שנה לא היה לנו גרעון.

מוחמד מנע: ב-93' התחיל הגרעון וממשלת ישראל ומשרד הפנים ישנו.

מוחמד מנע: עכשיו הם התעוררו.

מוחמד מנע: ל-90 מיליון שקל שקיבלנו אחרי הפירוק אמרו שפירקו, אבל עד היום הפירוק לא תם ולא נשלם.

מוחמד מנע: שנית, החלק שלנו מהחובות של 140 מיליון היה 93 מיליון שקל על מג'ד אל כרום ותשע משכורות לעובדים.

מוחמד מנע: אני נמצא במועצה תשעה חודשים ועד עכשיו ושילמתי 11 משכורות.

מוחמד מנע: יש לי 25 עובדים שיזמו ויצאו לגביה, שממנה קיבלו 6 משכורות קדימה.

מוחמד מנע: כל חודש הם גובים ומקבלים כסף.

מוחמד מנע: אני עשיתי את המקסימום כדי לחסוך למועצה בהוצאות.

מוחמד מנע: אני מבקש מוועדת הכספים וממבקר המדינה שיבוא לבדוק איזה מעשים נעשו במג'ד אל כרום.

חיים אורון: לפני מבקר המדינה.

חיים אורון: אתה אומר ששילמת 11 משכורות בתקופה שלך, בתשעה חודשים, זאת אומרת שבשוטף אתה משלם כל הזמן.

מוחמד מנע: כן.

ציון פיניאן: ככה הוא בפלוס שתיים.

מוחמד מנע: אני מכהן כראש מועצה תשעה חודשים וכבר שילמתי 11 משכורות.

חיים אורון: רגע, זאת אומרת ששבעה חודשים הם חוב שירשת מקודם, לא בתקופה שלך.

ציון פיניאן: יש פה משהו לא ברור.

מוחמד מנע: אני נמצא בתפקידי כבר תשעה חודשים.

ציון פיניאן: אתה ראש המועצה תשעה חודשים?

אחמד טיבי: תשעה חודשים בלבד.

ציון פיניאן: שילמת 11 משכורות?

מוחמד מנע: לא רק זה.

מוחמד מנע: יש לי 25 עובדים, והנה אחד מהם חיר בדראן, קיבל שתי משכורות.

מוחמד מנע: על ידו נמצא סלים שחאדה, שקיבל שתי משכורות ומשהו.

ציון פיניאן: איך זה 11 משכורות ואחרים עוד לא קיבלו?

מוחמד מנע: כי אני קיבלתי את המועצה עם תשע משכורות בגרעון.

חיים אורון: מתוך תשע הוא שילם שתיים ונשארו שבע, אבל השבע זה גרעון כאילו מלפני תקופתו.

מוחמד מנע: בטח.

מוחמד מנע: אני לא אחראי.

מוחמד מנע: לא רק זה, תסלחו לי.

ציון פיניאן: חברים, אחרי זה נשמע את נציג משרד הפנים.

ציון פיניאן: יש פה משהו לא ברור.

מוחמד מנע: אני אומר לך שאני ראש מועצה תשעה חודשים ושילמתי 11 משכורות שלמות.

מוחמד מנע: שילמתי ל-25 עובדים שיזמו ויצאו לעשות גבייה.

מוחמד מנע: באמת, הם תרמו למועצה ולעצמם.

מוחמד מנע: אני שילמתי לכ-25 עובדים משכורת, שתי משכורות וארבע משכורות וחמש משכורות, עד שש משכורות הם קיבלו.

מוחמד מנע: זאת לא רק הבעיה.

מוחמד מנע: היום יש לנו תיק איחוד ואני משלם כל חודש 350 אלף שקל, הכל חובות של העבר, לא בזמני.

מוחמד מנע: ביטוח לאומי – אני משלם 170 אלף שקל.

מוחמד מנע: מס הכנסה אני גם משלם.

ציון פיניאן: זה ההסכם?

מוחמד מנע: כן, בטח.

מוחמד מנע: אם לא, מעקלים לנו את כל הכספים.

מוחמד מנע: תיק מס הכנסה – 250 אלף שקלים.

מוחמד מנע: כמו אמרתי, תיק האיחוד – 315 אלף שקל.

מוחמד מנע: הלוואות הרשות לבנקים – 150 אלף שקל.

ציון פיניאן: מה אחוז הגבייה שלך?

מוחמד מנע: עכשיו, עד היום, 50% לשישה חודשים בשנת 2010.

ציון פיניאן: בכמה אחוזי גבייה קיבלת את המועצה?

מגלי והבה: נמוכים מאד.

מגלי והבה: כשהוא קיבל את המועצה כמעט לא היתה גבייה.

מוחמד מנע: היו 10% או 15%.

מוחמד מנע: אני לא רוצה לדבר על אחרים.

מוחמד מנע: אני רוצה לדבר על התקופה שלי.

מוחמד מנע: למת"ש כרמיאל של הביוב, אני משלם 88 אלף שקל.

מוחמד מנע: לפינוי אשפה יש הסדר עם הקבלן, שהיו לו חובות.

מוחמד מנע: לזה אני משלם 240 אלף שקל.

מוחמד מנע: מקורות, גם חובות עבר, אני משלם 85 אלף שקל.

ציון פיניאן: זה ברור.

ציון פיניאן: יש לך גרעון שוטף?

ציון פיניאן: איך סיימת את שנת 2009?

חיים אורון: יש לו גרעון חודשי של מיליון שקל, כך כתוב.

ציון פיניאן: כל חודש?

חיים אורון: מיליון ותשעים אלף שקל גרעון כל חודש.

ציון פיניאן: כלומר, 13 מיליון שקל בשנה גרעון שוטף.

מוחמד מנע: מה שאני מקבל היום מהממשלה זה 750 אלף שקל.

מוחמד מנע: ממשרד החינוך אני מקבל 850 אלף שקל, ביחד זה 2.6 מיליון.

מוחמד מנע: ההוצאות שלי הן 3.6 מיליון ולכן אני בגרעון חודשי של מיליון שקל לחודש.

ציון פיניאן: ואיפה נכנסת הגבייה?

מוחמד מנע: מיליון שקל מגבייה לחודש.

מוחמד מנע: היעד שלי בתקציב היה 14 מיליון שקל ועד היום גבינו 7 מיליון שקל.

מוחמד מנע: יש לך מסמך כתוב.

מוחמד מנע: בנוסף לזה, אדוני, אני רוצה שתדע שלא מדדו בתים למגורים ולעסקים במשך עשר שנים.

מוחמד מנע: אני והפקידים בכוחות עצמנו עשינו מדידה.

מוחמד מנע: כמה זה הביא?

מוחמד מנע: 75 אלף מטר מרובע לא נרשמו ואני הכנסתי אותם השנה.

מוחמד מנע: כמה זה הביא לי?

מוחמד מנע: 3 מיליון שקלים.

מוחמד מנע: בנוסף לזה, אני לא רוצה להשוויץ ואני לא רוצה לעשות שמיניות באוויר, אבל אני בהיותי ראש מועצה, פנסיונר לשעבר, או בהיותי ראש מועצה שאמר: אני לא רוצה סגן, חסכתי לקופת המועצה ולקופת המדינה 70 אלף שקל כל חודש.

מוחמד מנע: הכנסתי גם 3 מיליון שקל מסים שלא נרשמו במשך עשר שנים.

מוחמד מנע: בבקשה, תבדקו איך מועצה שיש לה 93 מיליון שקל גרעון מצליחה לשרוד תשעה חודשים?

ג'מאל זחאלקה: מדובר בראש מועצה עם נסיון שצריך לעזור לו.

יואב קליין: גם אם הוא היה קוסם הוא לא היה מצליח.

ג'מאל זחאלקה: אני יודע.

ג'מאל זחאלקה: צריך לעזור לו.

ג'מאל זחאלקה: הוא דווקא יודע לנהל מועצה.

ג'מאל זחאלקה: יש לו נסיון רב, אחד האנשים המנוסים ביותר בעניין הזה.

ג'מאל זחאלקה: הוא יודע לעשות את העבודה.

ג'מאל זחאלקה: צריך לעזור לו ויש לו קבלות.

ג'מאל זחאלקה: משרד הפנים צריך לעודד ראשי מועצות כאלה.

אחמד טיבי: אם תהיה לו גביה של 125% הוא יצליח?

ציון פיניאן: הוא גם לא יפתור את הבעיות.

יואב קליין: הוא גם לא יצליח.

מוחמד מנע: גבייה לא תעשה כלום.

אחמד טיבי: זאת השאלה.

מוחמד מנע: קודם כל, באמת מאד כואב לי.

מוחמד מנע: אני הייתי בטוח שאני אשלם את כל המשכורות שלהם.

מוחמד מנע: הם לא מקבלים את המשכורת שלהם וגם אני לא מקבל את המשכורת שלי, אבל אם לא הייתי ראש מועצה הייתי עובד פה, עובד שם ומקבל פנסיה.

מוחמד מנע: אני גם לא מקבל משכורת, אני כמוהם.

מוחמד מנע: זה כואב לי מבחינה אישית וכואב לי כראש מועצה.

מוחמד מנע: אני באמת רוצה פתרון בעניין המשכורות וזה הכי חשוב יותר משאר הדברים.

מוחמד מנע: שנית, איך אמרו כל המכובדים פה?

מוחמד מנע: רוצים לפתור את הבעיה.

מוחמד מנע: ה-93 מיליון שקל לא נולדו היום, כבר עשר שנים שזה מתגלגל.

ציון פיניאן: זה ברור לכולנו, אני מציע להתייחס לנקודה.

ציון פיניאן: אתה ביצעת הבראת?

מוחמד מנע: עוד לא.

ציון פיניאן: עוד לא ביצעת הבראה.

ציון פיניאן: אתה במשא ומתן עם משרד הפנים לביצוע הבראה?

מוחמד מנע: כן.

ציון פיניאן: איפה זה עומד היום?

ציון פיניאן: אני רוצה לשמוע את נציגי משרד הפנים, איפה עומדת ההבראה של היישוב?

ג'מאל זחאלקה: סליחה, אני רוצה להציע הצעה לפתרון.

ציון פיניאן: אבל עוד לא הגענו למצב של פתרון.

ג'מאל זחאלקה: רק הצעה, כדי שנקבל עליה תגובה.

ציון פיניאן: טוב, תציע אותה ונקבל תגובה ממשרד הפנים.

מוחמד מנע: אני בטוח שאם נשב עם משרד האוצר, עם משרד הפנים ועם ההסתדרות ואנחנו כמועצה, יכול להיות שנגיע להסדר כל העניין הזה.

ציון פיניאן: מרכז השלטון המקומי, לפני שיתנפלו עלינו.

ציון פיניאן: נציגי משרד הפנים, בבקשה.

ציון פיניאן: נא לומר את שמך.

כפיר מצוינים: שמי כפיר מצוינים ואני  מאגף התקציבים במשרד הפנים.

כפיר מצוינים: קודם כל, אני חייב להגיד שתמוה בעיניי שלא שמעתי אפילו דבר אחד מהחברים הנכבדים שיושבים כאן בנוגע לאחריות הרשות לשלם את המשכורות של העובדים.

כפיר מצוינים: זאת קודם כל אחריות של הרשות לפני שזה מגיע למשרד הפנים.

כפיר מצוינים: דבר שני, אני רוצה לשאול קודם כל את ראש הרשות שאלות כי הנתונים שלי שונים.

ציון פיניאן: תציג את הנתונים שיש ברשותך.

כפיר מצוינים: לפי הנתונים שלי, המשכורות שלא שולמו הן משכורות שוטפות החל מדצמבר ועד היום.

ציון פיניאן: כמה זה?

ציון פיניאן: שבעה חודשים?

כפיר מצוינים: שבעה חודשים.

כפיר מצוינים: זה נכון?

מוחמד מנע: נכון, אבל אני קיבלתי גרעון של תשעה חודשים שלא שילמו קודם.

ציון פיניאן: הוא שואל שאלה, זה גם מצב גרוע ולא משנה.

ציון פיניאן: מדצמבר עד היום זה שבעה חודשים וזה גם גרוע.

ציון פיניאן: הוויכוח הוא כבר לא על שבעה אלא על תשעה חודשים.

מוחמד מנע: זה משחק מילים.

חיים אורון: לא, לא, רגע.

חיים אורון: אם הוא שילם 11 משכורות ונתן משכורת של העבר, מבחינתך הוא שילם או לא שילם?

כפיר מצוינים: הוא לא שילם עכשיו.

חיים אורון: אבל הוא שילם את יוני שנה שעברה.

מוחמד מנע: זה משחק מילים.

קריאה: אתה הממונה במשרד הפנים.

ג'מאל זחאלקה: כשהוא משלם, הוא משלם את העבר.

כפיר מצוינים: ב-1 באוקטובר 2009 התפרקה הרשות המקומית אל שגור לבנא, דיר אל אסאד ומג'ד אל כרום.

כפיר מצוינים: עד כאן נכון, אוקיי?

כפיר מצוינים: הרשות מג'ד אל כרום קיבלה פיגורי שכר מאותה רשות שהתפרקה.

קריאה: של כמה חודשים?

כפיר מצוינים: אין לי כאן את הנתון הזה, אבל רגע, שנייה.

ריאן כמאל: חשוב שתדע כמה.

מוחמד מנע: בסדר, אני אגיד לך.

כפיר מצוינים: אם הוא אומר שזה 11 חודשים, בסדר.

חיים אורון: תשעה חודשים, תשעה חודשים.

כפיר מצוינים: זה לא משנה אם זה עוד חודש או פחות חודש.

כפיר מצוינים: אנחנו מדברים כאן על עקרון.

כפיר מצוינים: שילמו אותו, נכון?

כפיר מצוינים: מדצמבר...

חיים אורון: לא שילמו.

כפיר מצוינים: שילמו, שילמו אותו.

כפיר מצוינים: את הפיגור לא שילמו.

כפיר מצוינים: סליחה, סליחה.

כפיר מצוינים: את הפיגור שילמו ואת השוטף לא שילמו.

כפיר מצוינים: אגב, ראוי לציין שהכסף הזה הגיע ממשרד הפנים.

כפיר מצוינים: זה דבר שהוא לא ציין.

כפיר מצוינים: הכסף לתשלום המשכורות...

מגלי והבה: הכסף הזה הגיע כי זה תמורת מה שהגיע להם בצדק ובדין כרשות.

כפיר מצוינים: בסדר, לא אמרתי אחרת.

מגלי והבה: אתה אומר שזה הגיע ממשרד הפנים.

מגלי והבה: אם משרד הפנים היה מעביר את התשלומים גם בזמן וגם את מה שמגיע להם ובלי הקיצוצים, לא היו נכנסים לזה.

ציון פיניאן: אני מציע לחברי הכנסת לתת להם לדבר.

ציון פיניאן: תכינו את השאלות, אולי הוא יציג את הבעיה ונכין את השאלות שלנו.

ציון פיניאן: תמיד נציגי משרד הפנים עונים וגוררים שאלות אחרות.

ציון פיניאן: בבקשה.

כפיר מצוינים: דבר נוסף ציין ראש הרשות.

כפיר מצוינים: אגב, סליחה, אני לא זוכר, מה השם?

ציון פיניאן: מוחמד מנע.

ריאן כמאל: זה לא טוב אם אתה לא יודע מה השם שלו.

כפיר מצוינים: ראש המועצה הציג כאן שיעור גבייה של 50% ולפי הנתונים שיש בידי שיעור הגבייה שיש הוא בסך הכל 19%, בהנחה ששנינו מסתמכים גם על דוחות של חשב מלווה שיש להם אני מניח שהנתון הזה הוא נכון.

ציון פיניאן: יש להם חשב מלווה?

כפיר מצוינים: יש להם מלווה, רואה חשבון ניר נחמני.

מוחמד מנע: בשוטף או במצטבר?

כפיר מצוינים: נכון לרבעון א' של 2010.

מוחמד מנע: בשוטף או במצטבר?

כפיר מצוינים: יחסי לתקופה.

מוחמד מנע: מה זה יחסי לתקופה?

ציון פיניאן: סליחה, אני מבקש לא להפריע לו.

ציון פיניאן: כשתקבל רשות דיבור תדבר.

ציון פיניאן: אני מבקש לא להפריע לו.

ציון פיניאן: הוא ישב בשקט ושמע את כולנו.

כפיר מצוינים: הוא שואל שאלה נכונה.

כפיר מצוינים: לצורך העניין, אם גובה הארנונה צריך להיות איקס, עושים את זה איקס חלקי 4 לפי רבעון ומתוך האיקס חלקי 4 האלה, 20% זאת הגבייה.

כפיר מצוינים: עניתי לך על השאלה?

מוחמד מנע: לא.

כפיר מצוינים: אחרי זה תשאל שוב שאני אבין, בסדר?

ציון פיניאן: כן, תמשיך בבקשה.

כפיר מצוינים: עניין הגבייה זה דבר שאפשר לפתור אותו על ידי העמקת הגבייה.

כפיר מצוינים: לקחת חברת גבייה ולעשות עיקולים ודברים שלא בוצעו מאז שנכנס ראש הרשות לתפקיד, לא בוצעו מאז שפורקה רשות אל שאגור.

כפיר מצוינים: דבר נוסף, כמו שידוע לכם, יש תאגידי מים ואני אסביר גם למה זה קשור.

כפיר מצוינים: תאגיד מים לקח על עצמו את כל ניהול תשתיות המים, את ההיטלים, את הגבייה ומשום מה יש עדיין שלושה עובדים ברשות שקשורים למנהלת המים והביוב שלא פוטרו, עדיין מועסקים.

ציון פיניאן: מטעם מי?

ציון פיניאן: מכספי הרשות?

כפיר מצוינים: מכספי הרשות.

ציון פיניאן: ולא עברו לתאגיד?

כפיר מצוינים: לא עברו לתאגיד.

כפיר מצוינים: אחד צריך לעבור לתאגיד, שלושה צריכים להיות מפוטרים ולא פוטרו.

כפיר מצוינים: דבר נוסף, ואני לא יודע אם אתם מודעים לזה, אבל אין גזבר, אין גזבר לרשות.

ציון פיניאן: מה הסיבה?

כפיר מצוינים: היה גזבר ברשות אל שאגור של עיריית אל שאגור.

כפיר מצוינים: הוא הגיש מועמדות למכרז להיות גזבר במג'ד אל כרום.

קריאה: הוא נפסל.

כפיר מצוינים: הוא לא נפסל, לא נפסלה מועמדותו.

כפיר מצוינים: צריכה להיות ועדה, הגזבר נמצא בחופשת מחלה במשך – תקנו אותי אם אני טועה – כבר שלושה-ארבעה חודשים.

מוחמד מנע: משהו כזה.

כפיר מצוינים: נכון?

כפיר מצוינים: זו הסיבה שלא קיימו ועדה, שום דבר.

ציון פיניאן: איך החשב המלווה עובד בלי גזבר?

כפיר מצוינים: החשב המלווה מתפקד כגזבר.

כפיר מצוינים: זה לא דבר שהוא חייב לעשות, אבל הוא עושה את זה כי אכפת לו לצורך העניין.

כפיר מצוינים: דרך אגב, אם אנחנו גם מדברים על גרעון נצבר של 90 מיליון שקלים, אכן זה גרעון שהם ירשו מעיריית אל שאגור, אבל יש אצלי כאן פקס, ששלחו לשלוש הרשויות – לדיר אל אסאד, לבנע ולא שאגור – וביקשו את כל הדוחות הכספיים כדי להוציא דוח מסודר של הגרעון הנצבר, של הגרעונות השוטפים, של כל מה שצריך להסדיר, גם את תיק האיחוד, דרך אגב.

כפיר מצוינים: בינתיים קיבלו רק באופן חלקי את הדוחות מהרשויות, כולל מג'ד אל כרום.

כפיר מצוינים: משרד הפנים לא יכול לטפל במספרים האלה אם הוא לא יודע את המספרים המדויקים.

כפיר מצוינים: דבר בסיסי, כמו להגיש את הדוח, מג'ד אל כרום לא עשתה.

כפיר מצוינים: העמקת גבייה היא לא עשתה, פיטורים של עובדים, שלא צריך בכלל...

כפיר מצוינים: זה באופן ברור...

ציון פיניאן: כמה להערכתכם הוא צריך לפטר?

כפיר מצוינים: אמרתי, שלושה עובדים של תאגיד המים.

קריאה: אבל הם בתאגיד.

ציון פיניאן: זה לא משנה, כי הם מקבלים משכורת מהרשות ואז הם על המכסה של הרשות.

כפיר מצוינים: לגבי עובדים אחרים, אין לי כאן דוח מדויק של שם עובד, תפקידו והיקף המשרה.

ציון פיניאן: לא, לא, אני מדבר על מספרים.

כפיר מצוינים: אין לי הערכה כרגע, אבל אני יודע שיש לפחות עשרה עובדים בסך הכל שאפשר לפטר.

מגלי והבה: מאיפה המספר הזה?

כפיר מצוינים: אני לא אכנס כאן לכל מיני דברים – עובדים שנמצאים בחופשות מחלה, לא רק הגזבר, היועץ המשפטי לצורך העניין ש- - -

מגלי והבה: למה אתה סוטה מהנושא?

מגלי והבה: הוא פיטר את כל העובדים, שלח אותם הביתה.

מגלי והבה: פתרת את הבעיה של מה שמגיע להם מהאוצר?

מסעוד גנאים: מה עם המשכורות?

מסעוד גנאים: אתה לא נותן תשובה על המשכורות.

מגלי והבה: אתה מבלבל את המוח, במילים אחרות.

מגלי והבה: סלח לי על ההתפרצות הזאת, הלא פרלמנטרית, אבל אתה אפילו לא יודע מה שמו של ראש המועצה.

כפיר מצוינים: סליחה, אני נמנעתי מלדבר ככה ואני מבקש שלא תדבר אליי ככה.

ציון פיניאן: סליחה, סליחה, מה שמותר לחבר כנסת אסור לך.

מגלי והבה: תפטר את העובדים.

כפיר מצוינים: בשורה התחתונה מה שאני רוצה להגיד הוא שקודם כל משרד הפנים עוזר לרשות שעוזרת לעצמה.

כפיר מצוינים: תעמיקו את הגבייה, תתייעלו.

כפיר מצוינים: זה, אגב, עוד לפני שבכלל ניכנס לתכנית הבראה, שבה השינויים יהיו הרבה יותר מרחיקי לכת.

כפיר מצוינים: לא מדובר עכשיו על תכנית הבראה, מדובר על דברים בסיסיים.

ציון פיניאן: סליחה, אני מבקש לקצר.

מוחמד מנע: אני חייב- - -

חיים אורון: איך קוראים לך?

כפיר מצוינים: כפיר.

חיים אורון: דקה, תן לנו לעזור לך אחרת לא נתרום לדיון.

ציון פיניאן: באו לפה כדי לעזור לך.

ציון פיניאן: כל הערה שלך יכולה לגרור שאלות של משרד הפנים.

חיים אורון: רגע, רגע, הגישו לנו דוח גבייה מינואר 2010 עד יוני 2010 ויש פה סך הכל גבייה של 8 מיליון שקל לפי מה שכתוב פה.

מסעוד גנאים: זה הגיע ממשרד הפנים?

חיים אורון: החלק של החובות הדחויים בתוך הסיפור הזה הוא בערך חצי.

ציון פיניאן: כלומר, השוטף הוא חצי.

חיים אורון: 3 מיליון, אם אני קורא נכון את המספרים.

מוחמד מנע: כן, כן.

חיים אורון: אני צדקתי?

מגלי והבה: כן, כן.

חיים אורון: אני לא יודע כמה גבו קודם, האם ה-7 מיליון האלה הם 19% או שה-7 מיליון האלה...

כפיר מצוינים: שוב, תקנו אותי אם אני טועה.

כפיר מצוינים: אני מניח שמדובר גם בגבייה מפיגורים.

חיים אורון: נכון.

ציון פיניאן: הוא אמר שזה היה כמעט 4 מיליון גבייה.

חיים אורון: זה דוח מסודר.

כפיר מצוינים: מה שהם גובים זה מהשוטף.

חיים אורון: אני לא רוצה ליפול לפינה שאנחנו נהיה פה עכשיו צוות הבראה.

חיים אורון: אני לא רוצה.

חיים אורון: אני לא יודע.

חיים אורון: הוא ביקש לשבת אתכם ועם משרד הפנים ועם ההסתדרות מחר ולדון בכל הדברים.

חיים אורון: על ההוא מתאגיד המים ועל ההוא מהתאגיד הזה.

חיים אורון: אנחנו פה לא יודעים לפתור את העניין.

חיים אורון: לנו יש שאלה אחת נורא פשוטה: יש פיגור במשכורת של שבעה חודשים, אתה אומר שזה פיגור, שהוא בעצם בתקופה השוטפת.

חיים אורון: הוא מסביר לנו שהוא שילם את המשכורות של העבר וצבר...

חיים אורון: גם אני הייתי עושה הדבר.

חיים אורון: הוא חייב למישהו פה מיוני 2009, הוא נותן לו את 2009.

חיים אורון: אחר כך הוא נותן עוד 2009 וכשהוא גומר לשלם את 2009 הוא מתחיל לשלם את 2010.

חיים אורון: אין לך מחלוקת אתו על כך שהוא שילם 11 משכורות בתשעה חודשים.

כפיר מצוינים: אין מחלוקת.

חיים אורון: עכשיו תעזרו לו.

חיים אורון: זה מה שאנחנו רוצים, זה הכל.

חיים אורון: אני לא יודע כמה זה משכורת חודשית?

מוחמד מנע: 900 אלף שקל.

חיים אורון: 900 אלף שקל זה משכורת חודשית.

חיים אורון: תעזרו לו לשלם.

ציון פיניאן: זאת עלות או בנק?

מוחמד מנע: עלות.

ציון פיניאן: עלות משכורת חודשית.

חיים אורון: עלות משכורות חודשית עומדת על 900 אלף שקל.

חיים אורון: תעזרו לו בעניין המשכורות החודשיות ותגידו לו: אתה תקבל בשלושה חודשים קידום תקציבים, תשלם את המשכורות לשלושה חודשים.

חיים אורון: נשלח אתכם לשבת בחדר אחר ותפתרו את כל הריבים ביניכם.

כפיר מצוינים: קודם כל, אין בעיה לשבת בחדר אחר ולפתור את הבעיות.

כפיר מצוינים: אגב, אין ריבים בינינו ובסך הכל המטרה של משרד הפנים היא גם לעזור לרשויות המקומיות.

אחמד טיבי: אבל טוב שתשבו כולכם ביחד וזה מה שהיושב ראש יציע.

ציון פיניאן: זה מה שאנחנו נציע.

כפיר מצוינים: דבר נוסף וכמו שאמרתי קודם, בשביל זה גם הזמנתם את נציג משרד הפנים ואת נציג משרד האוצר, כדי שניתן תשובות לעניין הזה וגם ניתן פתרונות.

כפיר מצוינים: אני לא חושב שאנחנו צריכים להתבייש בזה שאחד הפתרונות הוא, כן, העמקת הגבייה.

חיים אורון: בסדר גמור.

ציון פיניאן: אני חושב שזאת חובה, לא צריך להתבייש.

מוחמד מנע: פשוט המידע שלך לא מדויק.

ציון פיניאן: ראש העיר אמר שהוא קיבל את כמעט באפס והוא הגיע ל-50%, זה הישג.

כפיר מצוינים: רגע, רגע, סליחה, אנחנו מדברים כאן על הנתונים.

ציון פיניאן: מה האחוז השוטף?

ציון פיניאן: אתה אומר שהאחוז השוטף הוא 19%?

כפיר מצוינים: 19%.

ציון פיניאן: חבר הכנסת אורון שואל אותך האם ה-3 מיליון שאינם קשורים לחובות העבר, הם ה-19%?

כפיר מצוינים: מה שמסומן אצלי זה 1.786 מיליון.

ציון פיניאן: זה ה-19%?

כפיר מצוינים: זה ה-19%.

מוחמד מנע: זה השוטף?

מוחמד מנע: זאת השאלה הראשונה שלי.

כפיר מצוינים: זה השוטף, כן.

מוחמד מנע: זה יותר מ-19%.

מוחמד מנע: תבדוק.

כפיר מצוינים: רגע, שנייה.

כפיר מצוינים: דיברתם על 50% ואתם אומרים ש-50% כוללים גם את ה...

ציון פיניאן: אנחנו רוצים להתקדם.

ציון פיניאן: אני רוצה לשמוע גם את נציג האוצר וישנם חברי כנסת שרוצים להתבטא.

כפיר מצוינים: רק דבר אחרון.

ציון פיניאן: אבל בקצרה.

ציון פיניאן: הבעיה ידועה, הבעיה עמוקה ואנחנו מכירים אותה.

כפיר מצוינים: חשוב שתבינו גם את פוטנציאל הגבייה.

ציון פיניאן: מה החישוב השנתי?

כפיר מצוינים: החיוב השנתי הוא 15 מיליון פלוס 50 מיליון חובות של תושבים.

ציון פיניאן: לא, חיוב שנתי שוטף.

ציון פיניאן: 15 מיליון?

כפיר מצוינים: 15.172 מיליון.

ציון פיניאן: אתה אומר שהחיוב השנתי הוא 15 מיליון שקל והגבייה היתה 1.7 מיליון.

ציון פיניאן: אלה ה-19%?

כפיר מצוינים: כן.

חיים אורון: אגב, לנו כתוב 12 מיליון אבל לא חשוב.

חיים אורון: "חיוב ארנונה כולל לשנת 2010 – 12,386 מיליון, אבל עזוב.

חיים אורון: לכן אני לא רוצה לשבת פה על מספרים.

ציון פיניאן: נכון, זה לא משנה.

ציון פיניאן: אני מבקש לתת את רשות הדיבור לחבר הכנסת מסעוד גנאים ולאחר מכן ידבר נציג האוצר.

מסעוד גנאים: תודה, אדוני היושב ראש.

מסעוד גנאים: אני אקצר משום שאנחנו גם רוצים לשמוע את נציגי העובדים משום שהם העיקר והסבל שלהם הוא שהביא אותנו כולנו לכאן.

מסעוד גנאים: לא שמעתי ממשרד הפנים את הראייה שלהם, כאילו ראש העיר או ראש המועצה הוא רק גובה וזהו.

מסעוד גנאים: אני חושב שיש בעיה בזה.

מסעוד גנאים: אני רוצה להחזיר את כולנו ואני מבקש גם במסקנות של הוועדה גם להתייחס לחוק פירוק עיריית אל שאגור, משום שהחוק הזה לא יושם.

מסעוד גנאים: יש שם מענקי הסתגלות, שמשרד הפנים אמור להזרים לשלוש המועצות ואני חושב שחוק פירוק אל שאגור לא יושם על ידי משרד הפנים ומשרד האוצר, ולשם, לדעתי, צריך לכוון את העניין.

מסעוד גנאים: שנית, ראש מועצה שמתחיל במרץ, רוצה לתקן ורוצה לעשות דברים, צריך לתמוך בו ולא להתנכל לו או להעניש אותו.

מסעוד גנאים: באמת, אני גם רוצה לשמוע את נציגי העובדים והאוצר.

ציון פיניאן: תודה רבה, נציגי העובדים בבקשה.

ריאן כמאל: אתה מעוניין לשמוע את מרכז השלטון המקומי?

ציון פיניאן: אני יודע מה הם רוצים לומר, אבל אני אשמע גם אותם.

ציון פיניאן: נא להציג את השם לפרוטוקול.

סלאמה יוסרא: שלום לכולם, אני סלאמה יוסרא, יושבת ראש ועד העובדים במועצה המקומית מג'ד אל כרום.

סלאמה יוסרא: באתי היום מכפר קטן בצפון לייצג את חבריי בעבודה.

ציון פיניאן: סליחה, יש לי שאלה שלא שאלנו: מה מספר התושבים?

מוחמד מנע: 14 אלף.

סלאמה יוסרא: כפר קטן בצפון עם 14 אלף תושבים.

סלאמה יוסרא: באתי לייצג את 170 עובדי המועצה המקומית מג'ד אל כרום.

סלאמה יוסרא: באתי לפה לשקף את כאבם של העובדים, שלא קיבלו משכורות במשך שבעה חודשים.

סלאמה יוסרא: באתי היום לכנסת, לכאן, למקום שממנו חוקקו חוקים שישמרו על הזכויות של העובדים בדרך כלל במדינת ישראל.

סלאמה יוסרא: באתי להעביר את כאבם ולהעביר לכבודכם את צעקות הכאב של הילדים שלנו, של עשרות ילדים ממג'ד אל כרום, ילדינו, ילדי עובדי הציבור, ששירתו את כל התושבים בכפר ונהפכו לעניים ולמושפלים ביותר בכפרנו הקטן.

סלאמה יוסרא: הילדים חסרי אונים וכל אשמתם היא שההורים שלהם הם עובדי המועצה המקומית מג'ד אל כרום ובדרך כלל עובדי ציבור.

סלאמה יוסרא: הם שירתו ועבדו שנים רבות בעבודה לציבור.

סלאמה יוסרא: הילדים מתביישים היום להגיד שההורים שלהם עובדים במועצה המקומית מג'ד אל כרום.

סלאמה יוסרא: הילדים חסרי אונים וכל אשמתם היא שההורים שלהם באמת עובדים במועצה.

סלאמה יוסרא: הילדים האלה, שחיים במדינת ישראל, המכבדת את כל אזרחיה, שללה מהם את הזכויות הבסיסיות שלהם – אוכל ולימודים – כמו כל הילדים במדינה הזאת.

סלאמה יוסרא: באתי לייצג עשרות פנסיונרים, ההורים שלנו, הסבים של הילדים שלנו.

סלאמה יוסרא: אשמתם הגדולה היתה ששרפו שנים רבות בעבודה למען הציבור.

סלאמה יוסרא: פנסיונרים, שלא ציפו שיגיע היום והם לא ימצאו בכיס שלהם כסף לקנות תרופות וללכת לעשות בדיקות רפואיות.

סלאמה יוסרא: פנסיונרים שעבדו שנים רבות ולא ציפו שיגיע היום והילדים שלהם יעזרו להם להתפרנס.

סלאמה יוסרא: באתי לייצג עשרות נשים, שנהפכו לסמל, סמל לכל אישה במדינת ישראל, סמל האישה התומכת במשפחה בתקופות הקשות האלה.

סלאמה יוסרא: האישה האמיצה, בעלת כושר הישרדות, סמל לכל אם במדינת ישראל, שהצליחה לעזור למשפחתה ולא להתרסק למרות כל הכאבים.

סלאמה יוסרא: חברי הוועדה הנכבדים, לא באתי לכאן להטיל אשמה על שום גורם פה, לא על משרד הפנים, לא על האוצר, לא על ראש המועצה, לא על חברי הכנסת ולא על מדינת ישראל.

סלאמה יוסרא: באתי להגיד שאנחנו באמת לא אשמים במצב שהגיע אליו היום העובדים במועצה המקומית מג'ד אל כרום.

סלאמה יוסרא: עובדים שסובלים כי אין להם משכורת שבעה חודשים.

סלאמה יוסרא: זה מה שאני באתי להגיד פה, לא להטיל אשמה על אף גורם.

סלאמה יוסרא: אנחנו עשינו הכל כעובדים, עבדנו בכבוד.

סלאמה יוסרא: היום אנחנו מקווים שנהיה נרקומנים במדינה הזאת, נרקומנים שמקבלים קצבה מביטוח לאומי ומקבלים תמיכה מהמדינה הזאת, או באמת נהיה פושעים, שמקבלים קצבה, הילדים שלהם מקבלים תמיכות ממדינת ישראל.

סלאמה יוסרא: אבל אנחנו עובדים ואין לנו שום זכות לקבל מאף גורם מפה.

ציון פיניאן: תודה, זה נשמע וגם נכתב.

ציון פיניאן: יש עוד נציג עובדים שרוצה לדבר?

ציון פיניאן: תאמר את שמך בבקשה.

שחאדה סלים: השם שלי הוא שחאד סלים ואני פקיד במועצה המקומית 16 שנים.

ציון פיניאן: בקצרה, אם אפשר, כי אנחנו רוצים לסכם.

שחאדה סלים: כן, כן.

שחאדה סלים: אנחנו מתגלגלים בסבל הזה משנת 98'.

שחאדה סלים: בשנת 98' עמדנו על שמונה משכורות ועד היום זה כמעט אותו מצב.

שחאדה סלים: משרד הפנים תמיד יש לו טענות לתכניות הבראה ואנחנו כבר חווינו שלוש תכניות הבראה.

שחאדה סלים: יצא לנו לשבת עם הממונה של המחוז ב-28 ביוני והממונה אמר לנו במילים האלה: אין תכנית הבראה כי האוצר לא הקצה כסף.

שחאדה סלים: פתאום משרד הפנים והחשב המלווה נזכרו שיש חובות על מג'ד אל כרום ופתאום רוצים את החובות של מס הכנסה, של ביטוח לאומי ושל כל מיני גורמים שבאל שאגור לא שאלו עליהם.

שחאדה סלים: אנחנו בוועד העובדים ארבעה חודשים והגענו לפה, למקום הכי גבוה.

שחאדה סלים: אנחנו תוהים לאן נגיע אם לא נמצא פה פתרון.

שחאדה סלים: תודה.

ציון פיניאן: תודה רבה.

יואב קליין: אפשר להוסיף כמה משפטים?

ציון פיניאן: משפט קצר, כי אנחנו רוצים עוד לשמוע את נציג האוצר.

יואב קליין: שני משפטים, ברשותך.

יואב קליין: שמי קליין יואב, ממלא מקום יושב ראש ההסתדרות בכרמיאל.

יואב קליין: בעצם מה שקורה פה הוא שמשרד הפנים מתעלם מהאחריות שלו.

ציון פיניאן: אתה מדבר כמו בהסתדרות.

יואב קליין: אני מההסתדרות, מה לעשות?

יואב קליין: היו שלושה כפרים, איחדו אותם לעיר, עשו ניסוי, הניסוי הזה לא הצליח.

יואב קליין: פירקו אותם מחדש ואף אחד לא התייחס לחובות של העבר.

יואב קליין: גם אם ראש המועצה יהיה קוסם, גם אם יגבה 100% לא יוכל לשלם משכורות לעובדים.

יואב קליין: לא יכול להיות מצב שבו ראש רשות נכנס לתפקיד עם 90 מיליון שקל חוב.

יואב קליין: לפני הפירוק היה ממונה מטעם משרד הפנים, כמה היתה הגבייה אז?

יואב קליין: הוא התפטר כי הוא לא היה מסוגל לגבות, הוא לא היה מסוגל לשלם משכורות.

יואב קליין: אנחנו השבתנו את העובדים והופיע ראש הרשות הממונה מטעם משרד הפנים ואמר: אני אחראי, אבל משרד הפנים מתעלם גם ממני.

יואב קליין: הוא השליח של משרד הפנים.

יואב קליין: ראש הרשות מתגאה בזה, וזה בסדר, שהוא שולח עובדים לגבייה, אבל יש להם עוד תפקידים במועצה.

יואב קליין: הם לא גובי כספים, העובדים האלה.

יואב קליין: זה נהיה פטנט חדש – שלוש הרשויות שולחות את כל העובדים שלהם להתעסק מהבוקר עד הלילה רק בגבייה.

יואב קליין: זה מה שמשרד הפנים רוצה?

ציון פיניאן: טוב, תודה רבה.

ציון פיניאן: נציג השלטון המקומי, בבקשה.

ציון פיניאן: יסכם נציג האוצר.

ריאן כאמל: שמי ריאן כאמל, אני סמנכ"ל מרכז השלטון המקומי.

ריאן כאמל: אדוני, להערכתי, אם נצמצם את העניין רק בשכר העובדים אנחנו מחטיאים את המטרה.

ריאן כאמל: הבעיה היא לא רק שכר העובדים, אלא זה עניין של זמן, שיצטרפו לך כאן עשרות ראשי רשויות מהמגזר הערבי ותזכור את השם שלי ואת מה שאני אומר לך.

ריאן כאמל: מי שמשלם משכורות היום במגזר הערבי, דע לך שהוא לא נותן שירות כי הסכום מוגבל.

ריאן כאמל: ידוע שיש כך וכך למגזר הערבי ולא כל אחד שמשלם משכורות ממלא את התפקיד שלו.

ריאן כאמל: זה עניין אחד.

ריאן כאמל: העניין השני – נציג משרד הפנים אומר: תוותר על X, תוותר על Y. אין בעיה, במסגרת מה?

ריאן כאמל: אני שואל אותו: יש תכנית הבראה?

ריאן כאמל: אין תכנית הבראה.

ריאן כאמל: איך אתם, משרד הפנים, מרשים שהעניינים יתנהלו בלי תכנית הבראה או הסדר נושים?

ריאן כאמל: ראש המועצה ביקש מכם לעשות הסדר נושים.

ריאן כאמל: אני נגד הסדר נושים ואמרתי לו את זה בטלפון, אבל צריך לשבת ולפחות לשים את המתווה, באיזה כיוון אנחנו צריכים ללכת.

ריאן כאמל: כך לפטר אנשים בלי תכנית הבראה?

ריאן כאמל: בלי מתווה?

ריאן כאמל: בלי דרך לאן אנחנו צריכים להגיע?

ריאן כאמל: לכן, מרכז השלטון המקומי קבע פגישה עם ראש הרשות אצלנו במרכז השלטון המקומי עם כל מנהלי המחלקות אצלנו ב-21 באוגוסט.

ריאן כאמל: בלי שנשב כולנו – האוצר, משרד הפנים, ההסתדרות, ראש הרשות ומרכז השלטון המקומי – לא נוכל להגיע לפתרון כי כל גוף לחוד לא יכול לפתור את הבעיה.

ריאן כאמל: אנחנו חייבים לעשות את זה כולנו ביחד.

ריאן כאמל: לכן, אדוני היושב ראש, אני מבקש שנציג ההסתדרות ונציג משרד הפנים יצטרפו אלינו.

ריאן כאמל: ב-21 לחודש כולנו נמצאים עם ראש הרשות במרכז השלטון המקומי, נשב מסביב לשולחן ולפחות נשים את המתווה באיזה כיוון אנחנו צריכים לפתור את הבעיה.

ריאן כאמל: כך נדבר, נצא מכאן והכל יישאר אותו הדבר.

ציון פיניאן: תודה רבה, תודה.

ציון פיניאן: הכל נקלט ונשמע.

ציון פיניאן: נציג האוצר, מה שמך, בבקשה?

סימן טוב: יונתן בר סימן טוב.

סימן טוב: לעניין תכנית ההבראה, כמו שציינתם, אני מסכים עם זה שהרשות צריכה תכנית הבראה, אבל גם טרם תכנית הבראה אפשר לעשות צעדי התייעלות כלשהם.

סימן טוב: אין ספק שהמפתח להבראת הרשות הוא תכנית הבראה שתשפר את רמת הגבייה, שתתמודד עם החובות של הרשות ובעניין הזה אני יכול לבשר שאנחנו ומשרד הפנים נמצאים על סף חתימה של מסגרת כללית לתכנית הבראה והיא נמצאת כרגע בישורת האחרונה.

ציון פיניאן: טוב, תודה רבה.

ציון פיניאן: אני אסכם.

חיים אורון: תכנית הבראה למג'ד אל כרום.

סימן טוב: מסגרת כללית לכל הרשויות.

מוחמד מנע: אני רוצה לומר כמה דברים.

חיים אורון: מסגרת כללית לכל הרשויות.

ציון פיניאן: ברשותכם, אני רוצה לסכם.

ציון פיניאן: א. ועדת הכספים שמעה את כל הצדדים בנושא בעייתיו של היישוב מג'ד אל כרום ומציעה/ממליצה/ מחליטה: 1. הפתרון יכול להיות רק בהידברות.

ציון פיניאן: 2. ועדת הכספים מבקשת מנציגי הרשות, הפנים, האוצר, העובדים והשלטון המקומי לשבת ולהגיע להסכמים או למציאת פתרון בעדיפות עליונה לתשלום השכר לעובדים ראשית, ופתרון לטווח ארוך ולא פתרון ככיבוי שריפה.

ציון פיניאן: פרק הזמן שתגיעו לנושא הזה הוא תוך חודש ימים.

מגלי והבה: ולדווח לוועדת הכספים.

ציון פיניאן: ולדווח לוועדת הכספים על מציאת הפתרון.

ציון פיניאן: אולי נלמד אותו לשאר היישובים.

ציון פיניאן: תודה רבה, הישיבה נעולה.